**Hvorfor er der så mange skilsmisser i det senmoderne samfund?**

**Arbejdsark til ’Luk samfundet op’, s. 74-77**

*I har i dag læst om Thomas Ziehes blik på den senmoderne samfund, hvor begreberne* ***kulturel frisættelse*** *og* ***formbarhed*** *præsenteres. Begreber er en central del af samfundsfag – dels skal I forstå dem, men vigtigst skal I kunne bruge dem. Det er der tre overordnede grunde til:*

* Begrebsanvendelse gør ens svar mere videnskabeligt. Ved at henvise til kendte begreber – f.eks. fra de store sociologer såsom Ziehe eller Giddens – virker ens argumentation ganske enkelt mere overbevisende.
* Begrebsanvendelse skaber den orden i kaos, vi så gerne vil opnå i samfundsfag. Man får altså en fornemmelse af, at man er kommet hele vejen rundt i ens diskussion.
* Begrebsanvendelse viser, at man har lært noget i samfundsfag, og at man kan anvende denne viden.

Så med ovenstående in mente skal I gang med dagens spørgsmål: **”Hvorfor er der så mange skilsmisser i det senmoderne samfund?”**.

1. Lav en liste med samfundsfaglige begreber, hovedsageligt sociologiske begreber, som bidrager til, at I kan forklare **”Hvorfor er der så mange skilsmisser i det senmoderne samfund?”**.
   1. Skriv en lille forklaring til hvert begreb om, hvordan netop dette begreb kan forklare de mange skilsmisser.

**Husk** at skilsmisser selvfølgelig har rod i konkrete forhold, hvis vi kigger på specifikke skilsmisser. Så når folk bliver skilt, hører I måske, at de skal skilles, fordi de er vokset fra hinanden, den ene har været utro osv. I samfundsfag kigger vi på fænomenet skilsmisser i et generelt perspektiv, og vi ønsker at se de generelle sociologiske forklaringsmuligheder. Derfor skal I ikke finde specifikke grunde som eksemplerne ovenover til at besvare dagens spørgsmål.

I finder relevante begreber i dagens lektie, s. 74-77, men også på siderne I har læst frem til nu i forløbet ”Familien og individet i det senmoderne samfund”.